Predkladacia správa 

	Materiál predkladá minister zahraničných vecí SR z vlastnej iniciatívy po ukončení ročného predsedníctva SR v Stredoeurópskej iniciatíve (SEI).

	Slovenská republika prebrala predsedníctvo v SEI od Slovinska dňa 1. 1. 2005. Po SR, na základe rotačného princípu, k 1. 1. 2006 prevzalo predsedníctvo Albánsko.
 
	SR sa snažila reálne zhodnotiť situáciu v SEI, možnosti a potreby zamerania tohto regionálneho zoskupenia s cieľom skvalitniť jeho prácu a zlepšiť postavenie SEI na medzinárodnej scéne. K prioritám predsedníctva SR v roku 2005 patrilo:

a)	nadviazať užšie vzťahy a spoluprácu SEI s EÚ a inštitucionalizovať ju,
b)	zefektívniť prácu SEI a zamerať ju na vybrané oblasti spoločného záujmu členských krajín,
c)	rozvíjať spoluprácu a predovšetkým napomáhať členským krajinám SEI, krajinám deklarujúcim úmysel uchádzať sa v budúcnosti o členstvo v EÚ, v ich príprave na členstvo, vrátane odovzdávania skúseností,
d)	nadviazať a rozvíjať spoluprácu s ďalšími regionálnymi zoskupeniami a organizáciami.
	
	Celkovo je možné konštatovať, že napriek rôznym názorom na SEI má toto zoskupenie veľký potenciál pre budúcnosť. Jeho využitie v mnohom závisí od aktivít členských krajín SEI, zameraných na nájdenie si vhodného miesta na európskej scéne. Potvrdzujú to aj skúsenosti slovenského predsedníctva v roku 2005. Aktivita SEI vzrástla oproti minulosti, čo bolo spôsobené nielen rozšírením EÚ v roku 2004 a snahou ďalších krajín SEI deklarujúcich úmysel uchádzať sa v budúcnosti o členstvo v EÚ o ich čo najskoršie začlenenie, ale aj uvedomením si potenciálu SEI. Ten, pri správnom využití a organizácii, sa môže stať prínosom pri riešení problémov v dôležitých oblastiach záujmu nielen SEI, ale aj EÚ – napríklad bezpečnosť, napredovanie v oblasti vedecko-technickej a informačnej, rozvoj výskumnej základne, nehovoriac o oblasti obchodno-ekonomickej.

	V budúcnosti SEI môže dôležitú úlohu zohrať aj členstvo Moldavska, Ukrajiny, Bieloruska a krajín západného Balkánu v tomto zoskupení, to znamená krajín prioritného záujmu EÚ, v ktorých má SR aj z pohľadu SEI nezanedbateľné pozície.  
	
	Materiál nemá vplyv na verejné financie, obyvateľov, životné prostredie, zamestnanosť a podnikateľské prostredie.